Den unge mand blev fundet livløs i vandet, efter at hans venner havde advaret ham mod at springe i fra molen.

En 25-årig mand døde natten til tirsdag på Aalborg Universitetshospital efter en badeulykke mandag eftermiddag i Løkken, skriver nordjyske.dk. Den afdøde er en herboende afghansk mand, som havde sommerjob i Løkken og mandag var taget en tur på stranden med sine kammerater. Trods advarsler fra vennerne kastede den unge mand sig ud i vandet fra molen i Løkken, men han kom ikke op til overfladen igen. Ifølge Nordjyllands Politi blev den unge mand fundet livløs i vandet og fik hjertemassage på stranden, før han blev kørt til hospitalet i Aalborg, hvor læger forgæves forsøgte at redde hans liv. Tirsdag morgen kl. 05.30 fik politiet besked fra hospitalet om, at den 25-årige var erklæret død, skriver nordjyske.dk. Mandag kostede en badeulykke også en tysk turist livet. Ud for Ferring Strand ved Bovbjerg Fyr mistede en 69-årig mand fra Tübingen i det sydlige Tyskland livet. Manden fik - formentlig på grund af en kraftig understrøm - pludselig problemer, da han var ude at bade, og redningsbåde samt helikoptere blev sat ind for at redde ham. Det lykkedes også at få manden, der var bevidstløs, i land, men han døde nogle timer senere på Aalborg Sygehus.